‘मेरी का प्रतीक’ शीर्षक से लिखी जमाल अहमद वस्तवी की लघुकथा गरीबों के जीवन की दर्दनाक दास्तान प्रस्तुत करती है, दारिद्र्यपूर्ण साधनहीनता का मर्मवेधी कारुणिक आख्यान। गरीबी में ही उदारता के सुमन खिलते हैं, विपन्न्ता में ही मानवीय भावों के सुवास प्रस्फुटित होते हैं और साधन–सम्पन्नता व समृद्धि में स्वार्थपरायणता के, संकीर्णता के कीड़े रेंगने लगते हैं, स्वार्थपरता की जोंकें पैदा हो जाती हैं। सम्पन्नता और विपन्नता के इस विषम–विरोधी भावप्रभाव को, संस्कार और मानसिकता को रचनाकार ने बड़े कौशल से, बड़ी सृजनात्मक समृद्धि के साथ प्रस्तुत किया है।